༄༅། །བྱང་ཆུབ་སེམས་དཔའི་སྤྱོད་པ་ལ་འཇུག་པ་བཞུགས་སོ། །
བཀའ་དང་བརྒྱུད་པའི་རྩ་བའི་བླ་མ་རྣམས་ལ་ཕྱག་འཚལ་ལོ། །བྱང་ཆུབ་སེམས་དཔའི་སྤྱོད་པ་ལ་འཇུག་པ། ཡང་དག་པར་རྫོགས་པའི་སངས་རྒྱས་ཀྱི་ལམ། སེམས་ཅན་ཐམས་ཅད་ཀྱི་དེད་དཔོན་བྱ་བར་འདོད་པས་བདེ་ལེགས་འདི་ལྟར་སྤྱད་པར་བྱ་སྟེ། སེམས་བསྐྱེད་སྔོན་དུ་སོང་བ་ཡིས། །དད་པའི་རྩ་བ་བརྟན་པར་བྱ། །དད་པ་ལ་ཡང་རྣམ་གསུམ་སྟེ། །མཐོང་བ་དང་ནི་ཐོས་པ་ཡིས། །དང་པོ་དང་བའི་དད་པ་བསྐྱེད། །དགེ་དང་སྡིག་པ་མི་བསླུ་བས། །གཉིས་པ་ཡིད་ཆེས་དད་པ་བསྐྱེད། །སེམས་ཉིད་སྐྱེ་བ་མེད་པ་ནས། །གསུམ་པ་འདོད་པའི་དད་པ་བསྐྱེད། །མཐོང་བ་ལྷ་ཁང་མཆོད་ཁང་དང་། །དམ་པའི་མཛད་སྤྱོད་ལྡན་རྣམས་ལ། །དད་སེམས་མོས་གུས་བསྐྱེད་པས་ཀྱང་། །བསོད་ནམས་ངེས་པར་འཐོབ་པ་ཡིན། །འཁོར་བའི་སྡུག་བསྔལ་མང་ཐོས་པས། །ཆོས་ལ་དད་སེམས་སྐྱེ་བ་ཡིན། །འཁོར་བའི་སྡུག་བསྔལ་མཐོང་ལུགས་ནི། །སྣོད་ཀྱི་འཇིག་རྟེན་མི་རྟག་དང་། །བཅུད་ཀྱི་སེམས་ཅན་མི་རྟག་མཐོང་། །ཕྱི་ཡི་འབྱུང་བཞི་འདུས་པ་ཡང་། །རི་བོ་རི་རབ་གླིང་བཞི་རྣམས། །རྟག་རྟག་འདྲ་སྟེ་ཐེར་ཟུག་མེད།།མེ་བདུན་ཆུ་གཅིག་འབྱུང་དུས་ན། །མི་རྟག་འཇིག་པར་འགྱུར་བ་ཡིན། །དབྱར་དགུན་སྟོན་དཔྱིད་དེ་བཞིན་འགྱུར། །རྒྱུ་རྐྱེན་ཅན་ལ་རྟག་པ་མེད། །དེ་བས་དངོས་ཡུལ་མི་རྟག་གོ །བཅུད་ཀྱིས་སེམས་ཅན་མི་རྟག་སྟེ། །འདུ་འབྲལ་སྐྱེ་ཤི་འདི་འདྲའོ། །དམྱལ་བ་ཡི་དྭགས་སྡུག་བསྔལ་རྣམས། །མ་བརྗོད་བརྗོད་ན་དད་ལྡན་རྣམས། །དངངས་སྐྲག་སྐྱེ་སྟེ་ཡི་མུག་འགྱུར། །སྐྱེ་འགྲོ་མི་ཡི་སྡུག་བསྔལ་ལ། །ཟུར་ཙམ་བརྗོད་པ་འདི་ལྟར་ཡིན། །ཨེ་མ་མི་རྟག་རྟག་ལགས་སམ། །མཚན་དང་དཔེ་བྱད་བརྒྱན་པ་ཡི། །རྡོ་རྗེའི་སྐུ་ཡང་མི་རྟག་ན། །ཆུ་ཤིང་སྙིང་པོ་འདྲ་བ་ཡི། །ལུས་ཅན་རྣམས་ལ་སྨོས་ཅི་དགོས། །དེ་བས་རྟག་གོ་མ་དགོངས་ཤིག།མ་དང་མ་ལ་སྐྱེས་པའི་དུས་ནས་ནི། །ཉིན་མཚན་འདས་ཤིང་ཤི་དང་ཕར་ཕར་ཉེ། །མི་འཆི་འདོད་དེ་བདག་ལ་རང་དབང་མེད། །སྐྱེ་རྒ་ན་འཆི་རང་འཐག་རི་མོ་འདྲ། །འཆི་བདག་བདུད་ནི་སོ་བྱ་ཉ་སྡོད་འདྲ། །འཆི་བའི་རྐྱེན་ནི་བསམ་གྱིས་མི་ཁྱབ་སྟེ། །འཆི་བའི་རྐྱེན་དུ་མ་སོང་དངོས་པོ་གང་ཡང་མེད། །ལུས་འདི་ཟས་ཀྱིས་གསོ་ཡང་ལ་ལ་བརྣངས་ནས་འཆི། །སྲོག་སྐྱབས་སྲུང་མས་བྱེད་དེ་ལ་ལ་སྲུང་མས་གསོད། །དཔའ་མཚན་ཕ་སྤུན་བྱེད་དེ་ལ་ལ་དམེ་གྲིར་འཆི། །གསོ་བྱེད་སྨན་པ་ཡིན་ཏེ་ལ་ལ་སྨན་པས་གསོད། །རང་བས་གཅེས་པ་མེད་དེ་རང་སྲོག་གཅོད་པ་མང་། །འཇིག་རྟེན་འདི་ན་ཆེ་ཆུང་དབུལ་ཕྱུག་ཀུན། །འཆི་བདག་དབང་དུ་མི་འགྱུར་སེམས་ཅན་གང་ཡང་མེད། །སྔོན་དུ་ཤི་བའི་མི་རྣམས་ཀུན་གྱིས་ཀྱང་། །རྟག་ཏུ་རེ་ཡི་སྙན་གྲགས་གཏམ་བསྒྲུབས་ཀྱང་། །སྙན་གྲགས་ཕྱིར་ལུས་བདག་ལ་ཕན་པ་མེད། །ཕན་པའི་སེམས་ཀྱང་གནོད་པ་རབ་ཏུ་ཆེ། །རང་ཉིད་དགེ་སྡིག་གཉིས་དང་འགྲོགས་ཏེ་འཆི། །དགེ་བ་སྟོབས་ཆུང་སྡིག་པ་སྟོབས་ཆེ་བས། །མི་འདོད་པ་ཡི་གནས་སུ་སོང་ན་བསླད། །ད་ལྟ་རང་ཉིད་གསོན་པའི་རིང་ཉིད་འདི་ལ་ཡང་། །གཉེན་བཤེས་གཉེན་འདུན་མཛའ་དང་མི་མཛའ་ཀུན། །ཤི་བ་ཐོས་དང་འཆི་བ་མཐོང་བ་ཀུན། །ད་ལྟ་བགྲངས་ན་བརླ་སྐྱི་མི་འབྱུང་ངམ། །ད་ལྟའི་ས་སྟེང་སེམས་ཅན་འདི་རྣམས་ཀྱང་། །རང་རེ་བསམས་ན་རྟག་གོ་བདེན་སྙམ་ཡང་། །ལོ་བརྒྱ་ཚུན་ཆད་གཅིག་ཀྱང་མི་ལུས་འཆི། །སང་འཆི་གནངས་འཆི་སུས་ཀྱང་མི་ཤེས་ཏེ།། སང་ཕོད་ཚུན་ཆོད་རང་དབང་ཐོབ་པ་མེད། །འཆི་བའི་ཚེ་ན་ཕ་མ་བུ་ཚ་དང་། །ཕུ་ནུ་མཛའ་བཤེས་བྲན་ཁོལ་ནོར་རྣམས་ཀྱང་། །བདག་ཉིད་འཆི་བའི་ཕྱི་ན་འོང་བ་མེད། །གཅེས་པ་ཤི་ཕྱིར་བདག་ཉིད་འགྲོ་བ་མེད། །དེ་བས་སྐྱེས་ཀྱང་བདག་ཉིད་གཅིག་པུར་སྐྱེས། །མཐའ་མར་འཆི་ཡང་བདག་ཉིད་གཅིག་པུར་འཆི། །སྐད་ཅིག་ཚེ་འདིར་ལས་མཐུན་ཉེ་གཞི་རྣམས། །མགྲོན་པོ་ལམ་མཐུན་ཙམ་སྟེ་སོ་སོར་འགྲོ། འོ་ན་བུ་ཚ་ཉེ་གཞིས་ཅི་ཞིག་ཕན། །རང་ལ་ཤིན་ཏུ་ཕངས་པའི་ལུས་འདི་ཡང་། །རྟེན་འབྲེལ་མ་མཐུན་རྫ་ཆག་བཞིན་དུ་བོར། །ལྷན་ཅིག་སྐྱེས་པའི་ཤ་རུས་སོ་སོར་བྲལ། །མ་རིག་སེམས་ནི་ལས་ཀྱི་དབང་གིས་འཁྱམས། །ཅི་ཕྱིར་ཞེ་ན་འདི་ལྟར་དགོངས་མཛོད་དང་། །ལུས་འདི་སྒྱུ་མ་འདྲ་སྟེ་འཇིག་ལ་ཁད། །དབུགས་ནི་ན་བུན་འདྲ་སྟེ་ཡལ་ལ་ཁད། །སེམས་ནི་གློག་དང་འདྲ་སྟེ་འགྱུ་ལ་སྟོང་། །དགའ་ཞིང་གཅེས་པར་གསོས་པའི་བུ་ཚ་ཡང་། །དེ་ལྟའི་ཆོས་ཅན་ཡིན་ནོ་གོ་བ་ལོངས། །སྐུ་དྲིན་ལུས་སྲོག་བསྐྱེད་པའི་ཕ་མ་ཡང་། །དེ་ལྟའི་ཆོས་ཅན་ཡིན་ནོ་གོ་བ་ལོངས། །ཤེས་མཐུན་ཡིད་དུ་འོང་བའི་ཟླ་གྲོགས་ཀྱང་། །དེ་ལྟའི་ཆོས་ཅན་ཡིན་ནོ་གོ་བ་ལོངས། །གནས་སྐབས་ཤ་ཁྲག་གཅིག་པའི་ཚེ་ཟླ་ཡང་། །དེ་འདྲའི་ཆོས་ཅན་ཡིན་ནོ་གོ་བ་ལོངས། །བྱམས་སེམས་བརྩེ་གདུང་ཆེ་བའི་གཉེན་བཤེས་ཀྱང་། །དེ་འདྲའི་ཆོས་ཅན་ཡིན་ནོ་གོ་བ་ལོངས། །ཕྱི་ནང་དམ་ཚིག་འབྲེལ་བའི་སློབ་དཔོན་ཡང་། །དེ་ལྟའི་ཆོས་ཅན་ཡིན་ནོ་གོ་བ་ལོངས། །ཕ་དགྲ་བུ་གཤེད་བྱས་པའི་དགྲ་རྣམས་ཀྱང་། །དེ་ལྟའི་ཆོས་ཅན་ཡིན་ནོ་གོ་བ་ལོངས། །དེ་བས་ལུས་དང་ལོངས་སྤྱོད་གང་ལ་ཡང་། །རྟག་པ་པོ་ནི་ཡོད་པ་མ་ཡིན་ཏེ། །བདག་དང་བུ་ཚ་རྣམས་ལ་ཕན་སྙམ་ནས། །སེར་སྣ་འཇུར་འགེགས་གཉིས་དང་བསྡོངས་ནས་ནི། །དགོས་ཤིང་ཕོངས་པར་བསགས་པའི་ཟས་ནོར་ཡང་། །དགྲ་རྫས་འདྲེ་རྫས་ལྟོ་བའི་ནང་ན་འཛད། །འཇིག་རྟེན་འདི་ཡི་བདེ་བའི་ལོངས་སྤྱོད་ཀྱང་། །ཕལ་ཆེར་ཕྱི་མའི་སྡུག་བསྔལ་ངན་སོང་རྒྱུ། །བཟང་ཞིང་བཙན་པར་བརྩིགས་པའི་ཡུལ་མཁར་ཡང་། །ཕལ་ཆེར་ང་རྒྱལ་ཆགས་སེམས་སྡུག་བསྔལ་སྣོན། །མཐའ་མར་འཇིག་པར་འགྱུར་བའི་ཆོས་ཅན་ཡིན། །རྟག་གོ་བདེན་ནོ་སྙམ་པའི་བསམ་པ་ཡང་། །སྙན་གྲགས་བདེ་སྐྱིད་བྱ་བར་ཀུན་འདོད་དེ། །འདུས་བྱས་མི་རྟག་དབང་གིས་སོ་སོར་འབྲལ། །རྟག་པར་འདུག་གམ་དེ་ནི་མི་འདུག་གམ། །སྔ་མ་ཤི་བ་རྣམས་ཀྱི་རྗེས་ཤུལ་གཟིགས། །ཚེ་ལ་ཇག་རྐུན་ལས་ངན་འགྱུར་འདེབས་ཤིང་། །མི་འདོད་གནས་སུ་འགྲོ་བའི་གྲོགས་པོ་དེ། །ནམ་འོང་ཆ་མེད་པ་དེ་ཡ་ཆ་ན། །དེ་བས་ཉེ་བར་རང་ལ་ཚུར་ལྟོས་དང་། །དར་ཅིག་འཁྱགས་དང་ལྟོགས་པ་མི་བཟོད་ན། །ངན་སོང་སྡུག་བསྔལ་ཡུན་རིང་ཅང་བཟོད་དམ། །ད་ལྟའི་དུས་སུ་སྡིག་སྒྲིབ་མ་སྦྱངས་ན། །ཕྱིས་ནི་རྣམ་སྨིན་བདེ་བར་གཤེགས་མི་ཁེགས། །རང་ཉིད་དགེ་བའི་སྟོབས་དང་ལྡན་གྱུར་ན། །དམྱལ་བས་ཀྱང་ནི་གནོད་པ་མི་སྐྱེལ་ན། །སྒྱུ་ལུས་ཕྱིར་ནི་འཇིག་པར་འགྱུར་བ་ཡིས། །ལུས་དང་ལོངས་སྤྱོད་ཀུན་ལ་ཆགས་མི་བྱ། །ཆགས་པར་གྱུར་ཀྱང་རྟེན་འབྲེལ་འཇིག་དུས་སུ། །རྒྱལ་བས་ཀྱང་ནི་གཟུང་བས་མི་ཐུབ་ན། །བར་དུ་གཅོད་དམ་དུས་ཀྱི་འཆི་བའི་ཚེ། །འབྱུང་བ་དར་བའི་ཉམས་ཤེད་སྟོབས་དང་བྲལ། །གསོ་བས་ལེགས་བྱས་ཤ་བཀྲག་མདངས་ཀྱང་ཤོར། །ངའོ་སྙམ་པའི་སེམས་སྟོབས་ཤེད་ཀྱང་ཆག།འབྱུང་བ་བཞི་ཡི་ནུས་པ་རིམ་གྱིས་ཐིམ། །ས་ནི་ཆུ་ལ་ཐིམ་སྟེ་རང་ལུས་རང་མི་ཐེག།ཆུ་ནི་མེ་ལ་ཐིམ་སྟེ་ཁ་སྣ་སྐམ་ཞིང་ཚིག།མེ་ནི་རླུང་ལ་ཐིམ་སྟེ་ལུས་ཀྱི་དྲོད་ཀྱང་ཡལ། །རླུང་ནི་སྲོག་འཛིན་ཡིན་ཏེ་ཕྱི་ན་རྒྱུ་བ་བྲལ། ཁང་རུལ་ཞིག་རལ་ནང་ནས་མི་འབྱུང་བཞིན། །རླུང་སེམས་བསྡད་པ་མེད་དེ་འདོན་པར་འགྱུར། །དེ་ལྟར་ལུས་སེམས་བྲལ་བར་གྱུར་པའི་ཚེ།། ཚ་གྲང་ན་ཚ་མི་བཟོད་ལུས་འདི་ལ། །བཀྱིག་དང་དྲག་དང་བསྐྱལ་བ་དང་། །བསྲེགས་དང་བཤའ་དང་སྦ་བ་དང་། །ཆུ་ལ་བསྐྱུར་བ་ལ་སོགས་བྱས། །དེ་ལྟ་བུ་ཡི་དུས་བྱུང་ན། །མདོ་ཆུང་དོན་མེད་འདི་ལྟར་གདའ། །བླ་མའི་གདམས་ངག་གིས་མ་ཟིན་ན། །ཤི་འཇིགས་དད་པའི་སྟོབས་ནི་ཆུང་། །དོན་ཡོད་བརྩོན་འགྲུས་ལྕག་ནི་ཞན། །སྐྱེ་མེད་ཤེས་རབ་ཀྱི་ངར་གྱིས་མ་ཆོད་ན། །དུག་ལྔའི་རྦ་རླབས་ཀྱིས་ནི་ཡེངས། །མ་རིག་པ་ཡི་མུན་པས་གཏིབས། །རང་སེམས་བཤེས་མེད་སྨྱོན་པ་འཁྱམ་པ་འདྲ། །ལས་ཀྱི་དབང་གིས་གང་དུ་སྐྱེས་གྱུར་ཀྱང་། །དམྱལ་བར་སྐྱེས་ན་ཚ་གྲང་བཟོད་ཐབས་མེད། །བཟོད་ཐབས་མེད་ཀྱང་རང་གིས་བསྒྲུབས་པ་ཡིན། །ཆོས་སྐལ་སྡིག་ལ་བྱས་པའི་འབྲས་བུ་ཡིན། །ཚེ་ཚད་ཅི་ཡོད་མདོ་སྡེའི་ནང་དུ་དྲིས། །ཡི་དྭགས་སྐྱེས་ན་བཀྲེས་སྐོམ་བཟོད་ཐབས་མེད། །བཟོད་ཐབས་མེད་ཀྱང་རང་གིས་བསྒྲུབས་པ་ཡིན། །སེར་སྣ་ཡིད་ལ་བྱས་པའི་འབྲས་བུ་ཡིན། །ཚེ་འཕོས་གྱུར་ན་མི་རུ་སྐྱེས་ནས་ཀྱང་། །དབུལ་ཕོངས་ན་ཚ་ཅན་དུ་སྐྱེ་བར་འགྱུར། །བྱོལ་སོང་སྐྱེས་ཀྱང་བཀོལ་སྤྱད་བཟོད་པ་མེད། །བཟོད་པ་མེད་ཀྱང་རང་གིས་བསྒྲུབས་པ་ཡིན། །ཆོས་ལ་བྱོལ་བས་བྱོལ་སོང་གནས་སུ་སྐྱེ། །བསད་བཅད་བཀོལ་སྤྱོད་སྡུག་བསྔལ་མཐོང་བར་བསམ། །ཤི་བའི་ཤུལ་གྱིས་མི་རྣམས་ཀུན་གྱིས་ཀྱང་། །གཉེན་འདུན་བྱམས་པའི་མི་རྣམས་ཀུན་འདུས་ནས། །བདེན་པར་གཟུང་བ་སྤྱོད་ཡུལ་འདི་འདྲ་ཞེས། །བྲང་བརྡུངས་སྐྲ་འབལ་སྨྲེ་སྔགས་འདོན་པར་བྱེད། །ལུས་སེམས་བསྡུས་ནས་ཀྱི་ཧུད་ཆོ་ངེས་འདེབས། ཁྱོད་ཀྱི་ལས་ཐབས་འདི་འདྲ་ཟེར་ཞིང་གདུང་། ཁ་ལ་མྱ་ངན་བྱེད་ཅིང་དོན་ལ་རང་དོན་བསྒྲུབས། །ལོ་བརྒྱར་བསགས་པའི་ཟས་དང་ལོངས་སྤྱོད་དང་། །ང་ཡི་བསགས་པའི་སེམས་ཀྱི་ཆགས་སེམས་སྐྱེ། །འགྲོ་སར་འཁྱེར་རྒྱུ་གནས་སྐབས་འབྲེལ་བ་ཆད། །རང་སེམས་སྐྱབས་མེད་བྱེའུ་ཕྲུག་ཐང་ལྷུང་འདྲ། །དེ་བས་རྟག་པའི་གནས་མེད་འཆི་བ་སྒོམས། །མ་བསྒོམས་ལགས་ཀྱང་དངོས་སྣང་ཀུན་ཤི་བས། །སྒེག་མོའི་མགོ་ལ་མེ་ཤོར་རམ། །སྡར་མའི་པང་དུ་སྦྲུལ་བྱུང་ལྟར། །གཉེན་པོ་བསྟེན་ལ་རྟག་ཏུ་འཆི་བ་བསམ། །བསམ་ཡང་མི་དགོས་སྔོན་དུ་འཆི་བརྡོ་སྟེ། །རྒན་ཤི་གཞོན་ཤི་ཡུལ་མི་ཁྱིམ་མཚེས་ཤི །ཀུན་ཤི་བཞིན་དུ་རང་ཡང་འཆི་བར་ངེས། །དེས་ན་འཆི་བར་ངེས་པས་དམ་ཆོས་མཛོད། །འཇིག་རྟེན་འདི་ན་བཙན་ཞིང་ཕྱུག་གྲགས་ཀྱང་། །འཆི་བདག་དབང་དུ་མ་སོང་གང་ཡང་མེད། །བུ་ཚ་ལ་སོགས་འཁོར་མང་སྲིད་བཟང་ཡང་། །རང་སེམས་མཚང་ཅན་གནས་པར་བཏང་བ་འདྲ། །དེས་ན་ཞེན་ཆགས་ཅུང་ཟད་མི་བྱའོ། །ཞེན་ཆགས་བྱས་ཀྱང་རང་དབང་མི་ཐོབ་པར། །རང་གིས་བསགས་པའི་ནོར་ལ་གཞན་གྱིས་སྤྱོད། །རང་ཉིད་ཉོན་མོངས་ལྔ་དང་འགྲོགས་ནས་འགྲོ །དེ་ལྟར་བལྟས་ཤིང་སྐྱིད་སྡུག་མཐོང་བ་ཡིས། །འཁོར་བ་ཉིད་ལ་བློ་ལྡོག་ངེས་འབྱུང་འགྱུར། །ཞེས་དང་བའི་དད་པ་བསྐྱེད་པའི་ལེའུ་སྟེ་དང་པོའོ།།།།ཡིད་ཆེས་དད་པ་འདི་ལྟར་བསྐྱེད་པར་བྱ། །མི་ལུས་གཙང་མ་ཐོབ་པའི་དད་ལྡན་རྣམས། །སྔ་མར་འཁྲུལ་ཏེ་སྔ་མར་སོང་ཟིན་གྱིས། །ད་ནི་འཆི་བ་རྗེས་སུ་དྲན་པར་གྱིས། །བྱོལ་སོང་ཕྱུགས་ཀྱི་བུ་ནི་མ་ཡིན་པས། །མི་འཆི་སྙམ་པའི་སེམས་ཡོད་ཅང་སྲིད་དམ། །ཡོད་ན་བྱོལ་སོང་བས་ཀྱང་ཤིན་ཏུ་བླུན། །མི་རྟག་འཆི་བར་ངེས་སོ་སྐལ་ལྡན་ཀུན། །མི་ལུས་ཡུད་ཙམ་འདི་ལ་རྟེན་ཆོས་ལ། །དགེ་དང་མི་དགེ་གཉིས་ལ་སྤང་བླང་བྱ། །ལོང་ཡོད་སྙམ་པའི་འདུ་ཤེས་མ་བྱེད་པར། །བྱིས་པ་བང་འགྱེད་གོམ་པ་སྟོང་བ་བཞིན། །དགེ་དང་མི་དགེ་གཉིས་ལ་དེ་བཞིན་ཏེ། །དགེ་ལ་རྩོད་ལེན་གྱིས་དང་སྐལ་ལྡན་ཀུན། །ཅི་ཕྱིར་ཞེ་ན་མི་དགེ་སྐྱོན་ཆེ་བས། །མི་དགེའི་སྐྱོན་ནི་འདི་ལྟར་ཡིན། །གསོད་པ་ཡི་ནི་ཚེ་ཐུང་ཞིང་། །དམྱལ་བའི་གནས་སུ་ཡུན་རིང་འགྱུར། །དེ་བས་སྲོག་གཅོད་སྤང་བར་བྱ། །རྐུ་བ་ཡིས་ནི་ལོངས་སྤྱོད་ཉམས། །ཚེ་རབས་ཀུན་ཏུ་ཡི་དྭགས་སྐྱེ། །དེ་བས་རྐུ་བ་རབ་ཏུ་སྤང་།། བྱི་བྱས་པས་ནི་དགྲ་དང་བཅས། །ཟླ་གྲོགས་སྙིང་ནི་རིང་བར་འགྱུར། །དེ་བས་ཆགས་པ་སྤང་བར་བྱ། །རྫུན་དུ་སྨྲས་པའི་རྣམ་སྨིན་ནི། །བདེན་པའི་ཚིག་ནི་ཐོས་མི་འགྱུར། །རང་གིས་སྨྲས་པའི་ཚིག་ལ་ཡང་། །བདེན་པར་འཛིན་པ་མི་འབྱུང་ངོ་།།ཕྲ་མ་ཡིས་ནི་བཤེས་དང་འབྱེད། །མཛའ་བའི་གྲོགས་དང་ཕྲད་མི་འགྱུར། །བདག་ལ་སླུ་བར་བྱེད་པ་མང་། །དེ་བས་ཕྲ་མ་སྤང་བར་བྱ། །ཚིག་རྩུབ་གཞན་ལ་སྨྲས་པ་ཡིས། །རང་གི་རྣ་བས་སྙན་མི་ཐོས། །དེ་བས་ཚིག་རྩུབ་སྤང་བར་བྱ། །ངག་འཁྱལ་སྨྲས་པས་དོན་མི་མཐོང་། །ངག་འཁྱལ་སྨྲ་བའི་རྣམ་སྨིན་གྱིས། །བདེན་པའི་ཚིག་དང་ཕྲད་མི་འགྱུར། །དེ་བས་ལུས་ངག་མ་འཁྱལ་བར། །ཤེས་བཞིན་བྱ་ར་ལེགས་པར་ཐོང་། །བརྣབ་སེམས་ཀྱིས་ནི་རེ་བ་འཇོམས། །རེ་བ་ཐོག་ཏུ་མི་ཕེབས་པས། །བརྣབ་སེམས་སྐྱོན་དུ་ཤེས་པར་བྱ། །གནོད་སེམས་བྱས་པའི་རྣམ་སྨིན་གཟུགས། །མི་སྡུག་སྟོན་པ་དེ་ལས་བྱུང་། །ལོག་པར་ལྟ་བ་མི་སྲིད་དེ། །སངས་རྒྱས་ཆོས་དང་དགེ་འདུན་སོགས། ཁྱད་དུ་གསོད་པ་ལྟས་ངན་ཡིན། །ལུས་ངག་ཡིད་གསུམ་འཆལ་གྱུར་པའི། །བཏུང་བའི་ཆང་ལ་ཚོད་ཟིན་བྱ། །དེ་ལ་དུས་ཚད་མ་ཟིན་ན། །བྱ་བ་མ་ཡིན་བྱེད་པར་འགྱུར། །མི་བསམ་པ་ལ་སེམས་པར་འགྱུར། །དེ་བས་དེ་ལ་ཚོད་ཟིན་བྱ། །མི་དགེ་བའི་སྐྱོན་བསྟན་པའི་ལེའུ་སྟེ་གཉིས་པའོ།། །།བྱང་ཆུབ་སེམས་དཔའི་སྤྱོད་པ་ལ་འཇུག་པ་ལས་དགེ་བ་བཅུའི་བཤད་ཐབས་འདི་གསུངས་སོ། །སྲོག་གཅོད་པ་ལས་ལོག་ནས་ནི། །སྲོག་སྐྱབས་སྲོག་ནི་བླུ་བར་བྱ། །མ་བྱིན་ལེན་ལས་ལོག་ནས་ནི། །ཅི་འབྱོར་སྦྱིན་པ་བཏང་བར་བྱ།། མི་ཚངས་སྤྱོད་ལས་ལོག་ནས་ནི། །དད་ལྡན་སྡོམ་ལ་དགོད་པར་བྱ། །ལུས་ཀྱི་དགེ་བ་དེ་སྤྱད་པས། །མི་ལུས་གྱུར་དང་ལྡན་པར་འགྱུར། །ཚིག་རྩུབ་ལས་ནི་ལོག་ནས་སུ། །ཆོས་དང་མཐུན་པའི་གཏམ་སྙན